Gelukkig het Suzuki die klein 250 geklee in pragtige sportfietslyne. Suzuki het hoeka verlede jaar die 1000 cc GSXR bekendgestel, en hierdie buksie trek baie inspirasie by sy ouboet. Dit is ŉ asemrowende mooi fietsie en het menige toeskouers geflous wat hom groter geskat het as wat op die plakkertjie staan.
Die handvatsels is nie so laag soos jy op ŉ sportfiets sal verwag nie, en die sitposisie is nie te onaardig nie.
Skakel die GSX aan, en daar is ŉ aangename dreuning so asof die klein fietsie se stem besig is om te breek. Dit is egter as hy beweeg wat die pret begin. Sy 17 duim bande voor en agter en die lang asafstand maak hom effe traag in die draaie. Ek dink egter vir ŉ beginner sal die klein Gixxer baie vertroue inboesem. Daar is genoeg woema om jou weg te kry van die verkeer en jy kan 120 km/h handhaaf sonder moeite.